CELEX: 32022D0712
Language: hr
Date: 2022-04-27 00:00:00
Title: Provedbena odluka Komisije (EU) 2022/712 оd 27. travnja 2022. o zahtjevu za registraciju europske građanske inicijative pod nazivom „End The Slaughter Age” (Za svijet bez klaonica) u skladu s Uredbom (EU) 2019/788 Europskog parlamenta i Vijeća (priopćeno pod brojem dokumenta C(2022) 2753) (Vjerodostojan je samo tekst na talijanskom jeziku)

10.5.2022   
               
               
                  HR
               
               
                  Službeni list Europske unije
               
               
                  L 133/15
               
            
         PROVEDBENA ODLUKA KOMISIJE (EU) 2022/712
         оd 27. travnja 2022.
         o zahtjevu za registraciju europske građanske inicijative pod nazivom „End The Slaughter Age” (Za svijet bez klaonica) u skladu s Uredbom (EU) 2019/788 Europskog parlamenta i Vijeća
         
            
               (priopćeno pod brojem dokumenta C(2022) 2753)
            
         
         (Vjerodostojan je samo tekst na talijanskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/788 Europskog parlamenta i Vijeća od 17. travnja 2019. o europskoj građanskoj inicijativi (1), a posebno njezin članak 6. stavke 2. i 3.,
         budući da:
         
                     (1)
                  
                  
                     Komisiji je 3. ožujka 2022. podnesen zahtjev za registraciju europske građanske inicijative pod nazivom „End The Slaughter Age”.
                  
               
                     (2)
                  
                  
                     Organizatori inicijative naveli su da su njezini ciljevi sljedeći: „(a) da se iz djelatnosti prihvatljivih za poljoprivredne subvencije isključi stočarstvo i da se među njih uvrste etičke i ekološke alternative, kao što su stanična poljoprivreda i poljoprivreda koja se bazira na biljnim bjelančevinama; (b) da se uvedu poticaji za proizvodnju i prodaju biljnih proizvoda i proizvoda stanične poljoprivrede”.
                  
               
                     (3)
                  
                  
                     U dodatnom dokumentu navedene su detaljnije informacije o predmetu, ciljevima i pozadini inicijative, odnosno navedeni su i objašnjeni razlozi za potporu inicijativi. Organizatori tvrde da tisuće radnika u sektorima klanja životinja i prerade mesa rade u užasnim i često nezakonitim uvjetima. Budući da Unija pridaje veliku važnost dobrobiti životinja, više nema ni moralnog ni pravnog opravdanja za nastavak klanja životinja. Organizatori nadalje tvrde da su intenziviranje neodržive poljoprivrede i sve veća potražnja za životinjskim bjelančevinama dva glavna čimbenika koja pridonose riziku od zoonotskih bolesti. Osim toga, za tradicionalni uzgoj životinja potrebne su velike količine energije i mnogo zemljišta i on je velik izvor emisija stakleničkih plinova. Vodeći se načelom opreznosti i načelom „onečišćivač plaća”, organizatori tvrde da je opravdano preusmjeriti poljoprivredne subvencije sa sektora stočarstva na ekološke alternative, kao što su stanična poljoprivreda i poljoprivreda bazirana na biljnim bjelančevinama. Kad je riječ o mogućim poticajima za proizvodnju i prodaju održivih alternativa, kao primjer navode mogućnost da se prestane s praksom oporezivanja biljnih alternativa po stopama višima od onih za proizvode životinjskog podrijetla.
                  
               
                     (4)
                  
                  
                     Kad je riječ o prvom cilju inicijative, odnosno preusmjeravanju poljoprivrednih subvencija sa sektora stočarstva na ekološke alternative, u mjeri u kojoj te subvencije obuhvaćaju proizvode iz Priloga I. UFEU-a, Komisija na temelju članka 43. stavka 2. UFEU-a ima ovlast za podnošenje prijedloga pravnih akata za provođenje ciljeva zajedničke poljoprivredne politike.
                  
               
                     (5)
                  
                  
                     Kad je riječ o drugom cilju inicijative, odnosno uvođenju subvencija ili sličnih poticaja za proizvodnju i prodaju biljnih proizvoda i proizvoda stanične poljoprivrede, Komisija je na temelju članka 43. stavka 2. UFEU-a ovlaštena za podnošenje prijedloga pravnih akata u mjeri u kojoj se oni odnose na proizvode iz Priloga I. UFEU-u. Osim toga, s obzirom na to da se inicijativa ne odnosi samo na poljoprivredne subvencije, već i na druge vrste poticaja, Komisija je ovlaštena za podnošenje prijedloga pravnih akata na temelju članka 114. UFEU-a u mjeri u kojima im je cilj poboljšati funkcioniranje unutarnjeg tržišta.
                  
               
                     (6)
                  
                  
                     Stoga nijedan dio inicijative ne izlazi očito iz okvira ovlasti Komisije da podnese prijedlog pravnog akta Unije radi provedbe Ugovorâ.
                  
               
                     (7)
                  
                  
                     Tim zaključkom ne dovodi se u pitanje procjena ispunjenosti konkretnih činjeničnih i materijalnih uvjeta potrebnih za djelovanje Komisije u ovom slučaju, uključujući procjenu usklađenosti s načelima proporcionalnosti i supsidijarnosti te temeljnim pravima.
                  
               
                     (8)
                  
                  
                     Skupina organizatora dostavila je odgovarajući dokaz da ispunjava zahtjeve utvrđene u članku 5. stavcima 1. i 2. Uredbe (EU) 2019/788 i imenovala je osobe za kontakt u skladu s člankom 5. stavkom 3. prvim podstavkom te uredbe.
                  
               
                     (9)
                  
                  
                     Inicijativa nije očito uvredljiva, neozbiljna ili šikanirajuća i nije očito u suprotnosti s vrijednostima Unije kako su utvrđene u članku 2. Ugovora o Europskoj uniji i pravima utvrđenima Poveljom Europske unije o temeljnim pravima.
                  
               
                     (10)
                  
                  
                     Stoga bi inicijativu pod nazivom „End The Slaughter Age” trebalo registrirati.
                  
               
                     (11)
                  
                  
                     Zaključak da su ispunjeni uvjeti za registraciju u skladu s člankom 6. stavkom 3. Uredbe (EU) 2019/788 ne znači da Komisija na bilo koji način potvrđuje činjeničnu točnost sadržaja inicijative, koja je isključiva odgovornost skupine organizatora inicijative. U sadržaju inicijative izražavaju se samo stajališta skupine organizatora te se ni na koji način ne može smatrati da se u njemu odražavaju stajališta Komisije,
                  
               DONIJELA JE OVU ODLUKU:
         
            Članak 1.
            Registrira se europska građanska inicijativa pod nazivom „End The Slaughter Age”.
         
         
            Članak 2.
            Ova je odluka upućena skupini organizatora građanske inicijative pod nazivom „End The Slaughter Age”, koju u svojstvu osoba za kontakt predstavljaju Filippo BORSELLINO i Darryl GRIMA.
         
         
            Sastavljeno u Bruxellesu 27. travnja 2022.
            
               
                  Za Komisiju
               
               Věra JOUROVÁ
               
                  Potpredsjednica
               
            
         
         
            (1)  SL L 130, 17.5.2019., str. 55.